РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/125~~-~~25

31. јул 2025. године

Београд

З А П И С Н И К

12. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 31. ЈУЛА 2025. ГОДИНЕ

Седница је почела у 12.00 часова.

Седницом је председавао Угљеша Марковић**,** председник Одбора.

Седници су присуствовали чланови Одбора: Томислав Јанковић, Драган Јовановић, Бранислав Јосифовић, Јасмина Каранац, Мирослав Петрашиновић, Весна Савовић Петковић, Сташа Стојановић, Ненад Филиповић и Далибор Шћекић.

Седници Одбора су присуствовали заменици чланова Одбора: Весна Ђуришић ( заменик Мирослава Кондића) и Бранко Павловић ( заменик Драгана Станојевића) .

Седници нису присуствовали чланови Одбора: Роберт Козма, др Татјана Марковић Топаловић, Предраг Марсенић, Мила Поповић, и Ђорђе Станковић, нити њихови заменици.

Седници су присуствовали из Регулаторног тела за електронске комуникације и поштанске услуге (РАТЕЛ): Драган Пејовић, директор, Петар Стијовић, заменик председника Савета, и др Владимир Крстић и др Слободан Ристић, чланови Савета.

Одбор је, једногласно (12 „за“), у складу са предлогом председника Одбора усвојио следећи

Д н е в н и р е д:

1. Разматрање Извештаја о раду Регулаторног тела за електронске комуникације и поштанске услуге за 2024. годину (број 02-1273/25 од 30. 06. 2025. године).

Пре преласка на рад по утврђеном дневном реду Одбор је, једногласно (12 „за“), усвојио записник Девете седнице Одбора одржане 29. маја 2025. године, записник Десете седнице Одбора, једногласно (12 „за“), одржане 6. јуна 2025. године и записник 11. седнице Одбора, већином гласова (11 „за“ ,,1 није гласао“), одржане 10. јула 2025. године.

Прва тачка дневног реда: **Разматрање Извештаја о раду Регулаторног тела за електронске комуникације и поштанске услуге за 2024. годину**

На почетку разматрања Угљеша Марковић, председник Одбора, подсетио је присутне да је на основу члана 31. Закона о електронским комуникацијама („Службени гласник РС“, број 35/23) Савет Регулаторног тела за електронске комуникације и поштанске услуге поднео је 30. јуна 2025. године Народној скупштини годишњи извештај о раду Регулаторног тела за електронске комуникације и поштанске услуге за претходну календарску годину.

У уводном излагању Драган Пејовић, директор Регулаторног тела за електронске комуникације и поштанске услуге, истакао је да су активности РАТЕЛ а као Националног регулаторног тела за електронске комуникације и поштанске услуге током 2024.године биле усмерене на унапређење регулаторног оквира за електронске комуникације, на унапређење система за мониторинг радио-фреквенцијског спектра, на заштиту корисника услуга електронских комуникација и поштанских услуга, на повећање конкурентности на тржишту електронских комуникација и поштанских услуга, на развој система за координацију и превенцију ризика у ИКТ системима, као и на унапређењу присуства РАТЕЛ а на међународном нивоу и видљивости на националном нивоу. Констатовано је да је 2024. година била једна од најизазовнијих, зато што је у мају 2023. године донет нови Закон о електронским комуникацијама, који је прописао да РАТЕЛ у року од 18 месеци сачини 48 правилника тј. подзаконских аката. Од тих 48 подзаконских аката, у директној надлежности РАТЕЛ а било је 35 правилника, док је 13 правилника РАТЕЛ требао да сачини као предлог и проследи надлежном министарству, или Влади Републике Србије. Током 2024.године РАТЕЛ је сачинио 29 правилника из своје надлежности. Посебно је наглашено да је доношење правилника врло сложена процедура јер сви правилници морају бити на јавној расправи.

У 2024. години издато је укупно 12 904 појединачне дозволе за коришћење радио-фреквенције, али је такође у истом периоду одузето 6 862 појединачне дозволе за коришћење радио-фреквенције. У области радио-дифузне службе извршена је анализа захтева и достављени су одговори за укупно 32 дислокације радиодифузних предајника. Током 2024. године настављена је и фаза тестирања увођења 5Г технологија, и РАТЕЛ је издавао операторима привремене дозволе за коришћење опсега на 700 MHz, 2600 MHz, као и опсега 3400 MHz, и 3800 MHz. Сходно законској обавези и с обзиром да постојеће фреквенције које се користе на опсезима 900 MHz, 1800 MHz, 2100 MHz, лиценце постојећим операторима истичу крајем 2026. године, РАТЕЛ има обавезу да најмање две године пре истека лиценци, распише јавни позив за заинтересованост. То је и учињено 3. јула 2024. године и јавни позив је трајао 45 дана тј. до 17. августа 2024.године.

Током 2024. године формирано је и 2506 нових приговора од стране корисника електронских комуникација, где је РАТЕЛ успешно решио 820 приговора. РАТЕЛ у је стигло и укупно 204 приговора од стране корисника поштанских услуга. Током 2024. године издато је 158 Потврда усаглашености радио опреме, а донета су 34 Решења о додели и продужењу и одузимању нумерација. Наглашено је да је извршено евидентирање за 103 оператора електронских комуникационих мрежа и услуге, од чега је 54 било уписа, и 49 брисања. Наведено је да је издато 13 одобрења за обављање осталих поштанских услуга.

У 2024. години настављено је са даљим развојем и ширењем система за мониторинг радио-фреквенцијског спектра. Током 2024. године пуштена је у рад једна даљинска управљана контролно-мерна станица на Церу, и у исто време је пуштено 16 нових компактних даљинско управљаних станица, и то на подручју Сомбора, Суботице, Пожаревца, Кикинде, Ужица, Лесковца, Сокобање, Зајечара, Бора, Јагодине и Златибора. На крају 2024. године РАТЕЛ је располагао са системом за мониторинг, који се састојао поред 2 контролно-мерна центра (једног у Београду, а једног у Нишу), са 21 даљински управљаном контролно-мерном станицом и 71 компактно даљински управљаном станицом. Настављене су активности које су имале за циљ оптимизацију мреже ЕМФ сензора, где је на крају 2024. године РАТЕЛ располагао са 117 сензора, који су постављени на критичним инфраструктурама, предшколским установама, школама, домовима здравља и студентским домовима. За потребе радиодифузне службе РАТЕЛ је током 2024. године издао 80 појединачних дозвола. Посебно се истиче да је у оквиру послова координације коришћења радиофреквенцијског спектра са администрацијама других земаља анализиран предлог координационог споразума за опсег 700 MHz, и РАТЕЛ је сарађивао са регулаторима Аустрије, Хрватске, Мађарске, Румуније, Словачке и Словеније.

Регулатор је током 2024. године спровео низ активности у циљу реализације одрживости универзалне поштанске услуге, а резултати су објављени на сајту РАТЕЛ а. Посебно је указано да су кад је реч о међународној сарадњи у области електронских комуникација, представници РАТЕЛ а активно учествовали на скуповима у организацији Међународне уније за телекомуникације, Европске конференције поштанских и телекомуникационих администрација. У поштанском делу, РАТЕЛ је активно учествовао у раду Светског поштанског савеза, Европског комитета за поштанску регулативу, као и Европског комитета за стандардизацију у области поштанских услуга. Током 2024. године РАТЕЛ је био домаћин на више међународних скупова, један се одржао од 16. - 19. априла прошле године, а РАТЕЛ је био домаћин Радне групе за контролу радиофреквенцијског спектра тзв. групе ФМ22, где је било укупно 54 учесника из 30 земаља.

У току претходне године укупно остварен приход од области електронских комуникација био је 305,9 милијарди, што је за 13,1 % више него у претходној години. Највећи приход у области електронских комуникација је и даље од мобилне телефоније и то је 53,9 %, од дистрибуције медијских садржаја 16,1 %. Када је реч о тржишту поштанских услуга, на територији Републике Србије прошле године услуге су пружане од стране 43 поштанска оператора, и остварен је обим од 265 милиона поштанских услуга. Укупан приход који је остварен на тржишту поштанских услуга је био 37,4 милијарде, што је око 0,39 % БДП. Сагледавајући укупне податке, на крају пословни резултат РАТЕЛ а је био такав да је послујући на тржишту електронских комуникација и поштанских услуга, приход био 2.463.317.000 (2 милијарде 463 милиона 317 хиљада динара).

У дискусији су учествовали Угљеша Марковић и Драган Пејовић.

Сагласно члану 237. став 4. Пословника Народне скупштине ,,Након разматрања Извештаја Одбор подноси извештај Народној скупштини, с предлогом закључка, односно препоруке“.

З А К Љ У Ч A К

поводом разматрања Извештаја о раду Регулаторног тела за електронске комуникације и поштанске услуге за 2024. годину

1. Прихвата се Извештај о раду Регулаторног тела за електронске комуникације и поштанске услуге за 2024. годину.
2. Овај закључак објавити у ,,Службеном гласнику Републике Србије“.

Одбор је, једногласно (12 „за“), утврдио Предлог закључка који ће доставити Народној скупштини на разматрање и усвајање.

Седница је закључена у 12.25 часова.

Седница је преношена у live stream-у и тонски снимана, а видео запис се налази на интернет страници Народне скупштине,

СЕКРЕТАР OДБОРА ПРЕДСЕДНИК OДБОРА

Биљана Илић Угљеша Марковић